registru omogoči uvedba posebnih znakov po protokolu IDNA2008 in posodobitev seznama domenskih imen, rezerviranih za EU ter Islandijo, Lihtenštajn in Norveško.

V poročevalnem obdobju je bila Uredba (ES) št. 874/2004 spremenjena z Uredbo Komisije (EU) št. 516/2015, s katero so bili uvedeni tehnični pregledi za preprečevanje možnosti vizualnih zamenjav med registriranimi domenskimi imeni .eu, zlasti zaradi internacionaliziranih domenskih imen (IDN) .eu, ki so na voljo od decembra 2009, da se:

V skladu s členom 8 Uredbe (ES) št. 733/2002 o izvajanju domene .eu najvišje ravni mora Komisija Evropskemu parlamentu in Svetu predložiti poročilo eno leto po sprejetju Uredbe, nato pa vsaki dve leti. V tem poročilu Evropskemu parlamentu in Svetu so obravnavani izvajanje, učinkovitost in delovanje vrhnje domene .eu v zadnjih dveh letih, natančneje od 1. aprila 2013 do 31. marca 2015.

Aprila 2015 je minilo devet let od uvedbe vrhnje domene .eu. V teh devetih letih se je državna vrhnja domena .eu uveljavila kot inovativna in sodobna pripona, ki je zlahka dohitela vrhnje domene, ki se uporabljajo kot pripone od konca devetdesetih let prejšnjega stoletja, in konkurirala novim generičnim vrhnjim domenam, uvedenim leta 2014. Ob koncu prvega četrtletja 2015 je bila vrhnja domena .eu šesta najpogosteje uporabljena državna vrhnja domena na svetu. S skoraj štirimi milijoni registracij je vrhnja domena .eu danes pri Evropejcih ena od priljubljenih možnosti pri izbiranju domenskega imena, s katerim si zagotovijo prisotnost na internetu.

Povprečni delež obnovljenih domenskih imen .eu ostaja pri 80 %, kar je zelo dobro v primerjavi s povprečjem v sektorju, tj. 73 %.

Področje domenskih imen se je v zadnjih dveh letih zelo spremenilo zaradi uvedbe novih generičnih vrhnjih domen, potem ko je organizacija za dodeljevanje spletnih imen in številk (ICANN) sprostila dostop do generičnih vrhnjih domen. V času priprave tega poročila je bilo dodeljenih 684 novih generičnih vrhnjih domen. Njihove registracije skupaj zajemajo 6,3 milijona domenskih imen, pri čemer je najpogostejša domena .xyz z malo več kot milijonom registracij. Vendar novi trg generičnih vrhnjih domen ni dosegel vseh pričakovanj, saj je bilo povpraševanje uporabnikov precej manjše od pričakovanega. Na ravni državnih vrhnjih domen je bil učinek doslej zanemarljiv, vendar so bili razlogi različni – vključno z nasičenostjo trga, večjo konkurenčnostjo in večjimi pooblastili na ravni registratorjev, saj so nekateri postali registri in nasprotno. Ocenjuje se, da se bo rast državnih vrhnjih domen upočasnila in bi lahko od leta 2017 celo nazadovala.

Glede na dosedanje trende, trenutni položaj na trgu in predvideno prihodnjo rast je cilj ohraniti približno 4-odstotno letno rast registracij.

4.Internacionalizirana domenska imena (IDN)

4.1.IDN .eu

Za uvedbo IDN na najvišji ravni je pristojen ICANN. ICANN je 16. novembra 2009 začel uporabljati hiter postopek za pridobivanje internacionaliziranih domenskih imen državnih vrhnjih domen, da bi olajšal registracijo internetnih vrhnjih domen, ki vsebujejo kode držav (npr. .gr, .bg, .eu) z nelatiničnimi znaki (npr. ciriličnimi, grškimi, arabskimi in kitajskimi znaki).

Na podlagi vlog, ki so jih Komisiji v zvezi z želenimi različicami pripone .eu predložili Ciper, Grčija in Bolgarija, je EURid 5. maja 2010 pri ICANN vložil vlogo za registracijo cirilske in grške različice vrhnje domene .eu. Zdelo se je, da bi lahko grški niz .ευ in cirilski niz .ею zaradi podobnosti zamenjali z obstoječim nizom ASCII državne vrhnje domene (.eu), zato se je pred njuno uvedbo začel dolgotrajen postopek ocenjevanja.

Ocenjevanje cirilskega niza (.ею) se je uspešno končalo, grški niz pa ni prestal tehnične ocene kot enega od korakov postopka, ker je „vizualno enak najmanj trem nizom standarda ISO 646-BV, in sicer ‚.eu‘, ‚.ev‘ in ‚.ey‘, ali vizualno zamenljiv z njimi“. Komisija je EURid naročila, naj zadrži morebitno zahtevo za prenos cirilskega niza (.ею) do razjasnitve vprašanj, povezanih z grškim nizom (.ευ).

V obdobju, ki ga zajema to poročilo, sta Komisija in EURid pripravila izvedbeni načrt za IDN .eu visoke ravni. V načrtu, ki ga je EURid predložil septembra 2014, so opisani pristop k uvedbi domene .eu v grški pisavi in cirilici (npr. dovoljena je samo oblika grški_znaki.grški_znaki) ter ukrepi za upravljanje zapuščine sedanjega sistema (nelatinični_znaki.znaki_ASCII).

Ko se je EURid s Komisijo dogovoril o nadaljnji strategiji, je 20. januarja 2014 Komisiji za razširjeni postopek preverjanja podobnosti (EPSRP) predložil zahtevo za ponovno oceno niza .ευ in odboru ICANN poslal dopis, v katerem je poudaril pomisleke in nedoslednosti v zvezi s sedanjim izvedbenim načrtom za državne vrhnje domene IDN in smernicami EPSRP, ki jih je ICANN objavil novembra 2013. ICANN v svojem odgovoru ni ustrezno obravnaval več zastavljenih vprašanj.

EURid je 10. oktobra 2014 prejel rezultate ocene EPSRP, ki so bili 17. oktobra 2014 objavljeni na spletišču ICANN za javno zbiranje pripomb. Komisija EPSRP je ugotovila, da niza .ευ zaradi podobnosti ni mogoče zamenjati z nizoma „.ev“ in „.ey“, ga je pa mogoče zamenjati z nizoma „.EV“ in „.EY“. Smernice jezikovne komisije niso vsebovale postopka, ki bi ga morala ta komisija uporabiti, če se zahtevani niz šteje za tako podobnega, da bi ga bilo mogoče zamenjati z drugim nizom pri zapisu z velikimi tiskanimi črkami, ne pa tudi z malimi tiskanimi črkami.

Na več srečanjih z ICANN so predstavniki Komisije in EURid poudarili pomanjkljivost in površnost celotnega postopka za ocenjevanje podobnosti nizov, ki je zelo strog na področju državnih vrhnjih domen, vendar precej popustljivejši na novem področju generičnih vrhnjih domen, na katerem se na primer nizi .hotel in .hotels ali .car in .cars niso šteli za tako podobne, da bi jih bilo mogoče zamenjati, in so bili odobreni. Med pripravo tega poročila je odbor ICANN osebju ICANN in organizaciji za podporo državnih domenskih imen (ccNSO) naročil dodatni pregled hitrega postopka za zagotovitev navodil v primerih podobnosti pri nizih z velikimi tiskanimi črkami, ne pa tudi pri nizih z malimi tiskanimi črkami.

Večjezičnost je zakoreninjena v Pogodbah EU, njeno spodbujanje, širjenje in omogočanje pa je eno od vodilnih načel institucij EU. Omogočiti uporabo državne vrhnje domene .eu v drugih evropskih pisavah je zato pomemben cilj te politike.

5.Delovanje registra

5.1.Register

EURid je vseevropska nepridobitna organizacija s sedežem v Diegemu (Belgija) ter regionalnimi uradi v Stockholmu, Pragi in Pisi. Ima dva ustanovna člana: DNS Belgium (register .be) in Istituto di Informatica e Telematica (register .it) ter osem pridruženih članov: ARNES (register .si), CZ.NIC (register .cz), Business Europe (združenje 39 industrijskih zvez iz 33 držav), Internetni odbor ECTA (Evropsko združenje za blagovne znamke), EMOTA (Evropsko združenje za večkanalno in spletno trgovino), IAB Europe (Urad za interaktivno oglaševanje), CECUA (Konfederacija evropskih računalniških združenj) in UEAPME (Evropsko združenje obrti, malih in srednjih podjetij). Glavna strežnika sta v Belgiji (Bruselj) in na Nizozemskem (Amsterdam).